APCO ดังใหญ่แล้ว! กลุ่ม GNC จ้างผลิตอาหารเสริม
กลุ่ม GNC ประเทศสหรัฐอเมริกามีความสนใจที่จะจ้าง APCO เป็นหนึ่งในผู้ผลิตอาหารเสริมบำรุงสุขภาพในผลิตภัณฑ์ของ GNC
20 เม.ย. 2558


 
แหล่งข่าวรายหนึ่งเปิดเผยกับข่าวหุ้นออนไลน์ว่า กลุ่ม GNC ประเทศสหรัฐอเมริกามีความสนใจที่จะให้บริษัท เอเชียน ไฟย์โตซูติคอลส์ จำกัด (มหาชน) หรือ APCO ผู้ดำเนินธุรกิจผลิตและจำหน่ายผลิตภัณฑ์บำรุงสุขภาพและความงามจากสารสกัดธรรมชาติ เป็นหนึ่งในผู้ผลิตอาหารเสริมบำรุงสุขภาพในผลิตภัณฑ์ของ GNC โดยเบื้องต้นจะเป็นการผลิตอาหารเสริมเพื่อส่งออกทั่วเอเชีย ซึ่งหากประสบความสำเร็จจะขยายตลาดไปยุโรปและสหรัฐ
ทั้งนี้มองว่า หากการเจรจาดังกล่าวสำเร็จจะสามารถเพิ่มยอดขายให้ APCO ในปีถัดไปได้หลายเท่าตัว ส่วนเป้ารายได้ปีนี้ หากรวมการผลิตอาหารเสริมให้กับ GNC คาดว่าครึ่งปีหลังจะเพิ่มขึ้นสูงถึง 2,000 ล้านบาท (จาก 425 ล้านบาท) เติบโต 400% เป็นอย่างน้อย ขณะที่ประมาณการนี้ยังไม่นับรวมบริษัทยายักษ์ใหญ่ของอินเดียที่อยู่ระหว่างการเจรจาเพื่อร่วมทำธุรกิจกับ APCO เช่นกัน
อนึ่ง เจเนอรัลนิวทริชันเซ็นเตอร์ส (General Nutrition Centers) หรือ GNC เป็นบริษัทอเมริกัน ประกอบธุรกิจเกี่ยวกับการขายสินค้าเกี่ยวกับสุขภาพและโภชนาการ, ยาที่ไม่จำเป็นต้องมีใบสั่งแพทย์ รวมถึงอาหารเสริมผ่านแบรนด์ GNC
 